Dôvodová správa

A. Všeobecná časť

Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 229/2003 Z. z., ktorým sa ustanovujú podrobnosti označovania elektrických rúr na pečenie pre domácnosť energetickým štítkom sa predkladá na základe bodu B.1 uznesenia vlády Slovenskej republiky č. 319 z 25. júna 2014 k návrhu na určenie zodpovednosti ministerstiev, ostatných ústredných orgánov štátnej správy a niektorých orgánov verejnej moci za aplikáciu a prijatie opatrení na vnútroštátnej úrovni k nariadeniam Európskej únie a rozhodnutiam Európskej únie.
Cieľom predkladaného návrhu nariadenia vlády Slovenskej republiky je zrušiť nariadenie vlády Slovenskej republiky č. 229/2003 Z. z., ktoré zabezpečilo transpozíciu smernice Komisie 2002/40/ES z 8. mája 2002, ktorou sa vykonáva smernica Rady 92/75/EHS, pokiaľ ide o označovanie elektrických rúr pre domácnosti energetickými štítkami (Mimoriadne vydanie Ú. v. EÚ, kap. 13/zv. 29) a tým zabezpečiť súlad s článkom 8 delegovaného nariadenia Komisie (EÚ) č. 65/2014 z 1. októbra 2013, ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie rúr na pečenie a odsávačov pár pre domácnosť energetickými štítkami (Ú. v. EÚ L 29, 31.1.2014). V tejto súvislosti sa navrhuje dátum účinnosti návrhu nariadenia k 1. januáru 2015.
Delegované nariadenie (EÚ) č. 65/2014 zavádza nad rámec pôvodnej smernice 2002/40/ES povinnosť označovať štítkom aj plynové rúry a odsávače pár pre domácnosť. Zavádza sa prepracovaná stupnica energetickej účinnosti od A po D pre všetky príslušné rúry na pečenie a nová stupnica energetickej účinnosti od A po G pre odsávače pár pre domácnosť, pričom sa každé dva roky bude k triede A pridávať jedno znamienko „ “, až kým sa nedosiahne trieda A . Štítok elektrických resp. plynových rúr musí pri predaji alebo ponuke na predaj mať štandardnú formu spolu s vyznačenou energetickou stupnicou podľa delegovaného nariadenia a obsahovať informácie o dodávateľovi, o príslušnom modeli rúry, o zdroji energie rúry (elektrina/plyn), informáciu o využiteľnom objeme rúry v litroch a spotrebe energie na jeden cyklus. Štítok sporákových odsávačov pár pre domácnosť v štandardnej forme podľa delegovaného nariadenia obsahuje energetickú stupnicu, identifikačné údaje dodávateľa a modelu odsávača pár, ročnú spotrebu elektrickej energie, hodnotu hlučnosti a triedu účinnosti dynamiky prúdenia, osvetlenia a filtrácie mastnôt.
          Návrh nariadenia vlády Slovenskej republiky nemá vplyv na rozpočet verejnej správy, na podnikateľské prostredie, nemá sociálny vplyv, ani vplyv na životné prostredie a informatizáciu spoločnosti.
           Návrh nariadenia vlády Slovenskej republiky je v súlade s Ústavou Slovenskej republiky, so zákonmi  a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná, ako aj s právom Európskej únie.